ჩედუიკ ბოუზმენი
ჩედუიკ ბოუზმენი (ინგლ. Chadwick Boseman; დ. 29 ნოემბერი, 1976, ანდერსონი — გ. 28 აგვისტო, 2020, ლოს-ანჯელესი) — ამერიკელი მსახიობი. ყველაზე მეტად ცნობილია შავი ავაზის შესრულებული როლით Marvel-ის კინოსამყაროს ფილმებში, განსაკუთრებით „შავ ავაზაში“ (2018), რისთვისაც მიღებული აქვს კინომსახიობთა გილდიისა და NAACP Image-ის ჯილდოები. გადაღებულია ფილმებში „42“ (განასახიერა ჯეკი რობინზონი, 2013), „ადექი“ (ჯეიმზ ბრაუნი, 2014), „მარშალი“ (ტერგუდ მარშალი, 2017). დაიბადა 1976 წლის 29 ნოემბერს, სამხრეთ კაროლინის ქალაქ ანდერსონში; კაროლაინ (ქალიშვილობის გვარი — მატერსი) და ლეროი ბოუზმენების ოჯახში. გაიზარდა მშობლიურ ქალაქში, სადაც გატაცებული იყო კალათბურთით. საშუალო სკოლის დასრულების შემდეგ ჩააბარა ჰოვარდის უნივერსიტეტში (ვაშინგტონი), სადაც ბაკალავრის ხარისხი მიიღო სახვითი ხელოვნების რეჟისურის დარგში. შემდეგ გადავიდა ოქსფორდის (ინგლისი) ბრიტანულ-ამერიკულ დრამატულ აკადემიაში. ოქსფორდის უნივერსიტეტში სწავლის საფასური დენზელ ვაშინგტონმა გადაუხადა. შომბურგის კვლევით ცენტრში (ჰარლემი, ნიუ-იორკი) სწავლობდა აფრიკის (და აფრო-ამერიკელების) ისტორიას. როგორც დრამატურგის, მისი სცენარი პიესისათვის „ღრმა ლაჟვარდი“ (Deep Azure), რომელიც შესრულდა კონგო-სკვერის თეატრში (ჩიკაგო, ილინოისი), ნომინირებული იყო 2006 წლის ჯოზეფ ჯეფერსონის ჯილდოზე ახალი ნამუშევრისათვის. ტელესივრცეში პირველად გამოჩნა 2003 წელს სერიალებში „ყველა ჩემი შვილი“ („All My Children“) და „მესამე ცვლა“ (Third Watch). აღსანიშნავია მისი შესრულებული როლები ფილმებში: „ექსპრესი: ერნი დევისის ამბავი“ (2008), „დრაფტის დღე“ (2014), „შეტყობინება მეფისაგან“ (2016). 2016 წელს დაუდგინდა III სტადიის კოლორექტალური კიბო, რომელიც 2020 წლამდე IV სტადიაში გადავიდა. მიუხედავად ამისა, იგი განაგრძობდა საკუთარ მოღვაწეობას. გარდაიცვალა 2020 წლის 28 აგვისტოს, საკუთარ სახლში, ლოს-ანჯელესში, ოჯახის წევრების გარემოცვაში, მსხვილი ნაწლავის კიბოსაგან გამოწვეული გართულებების შედეგად.